ASIAN พุ่ง 6% รับกำไร Q3 โตกระโดด โบรกฯ แนะซื้อ ชูเป้า 15.54 บ.
ASIAN พุ่ง 6% รับกำไร Q3 โตกระโดด โบรกฯ แนะซื้อ ชูเป้า 15.54 บ.
ASIAN พุ่ง 6% รับกำไร Q3 โตกระโดด โบรกฯ แนะซื้อ ชูเป้า 15.54 บ.
11 พ.ย. 2563

ผู้สื่อข่าวรายงานว่า ราคาหุ้นบริษัท เอเชี่ยนซี คอร์ปอเรชั่น จำกัด (มหาชน) หรือ ASIAN ล่าสุด ณ เวลา 11.05 น. อยู่ที่ ระดับ  12.30 บาท ปรับตัวขึ้น 0.70 บาท หรือ 6.03% ด้วยมูลค่าการซื้อขาย 146.02 ล้านบาท
โดยราคาหุ้นปรับตัวขึ้นอย่างมีนัยสำคัญ หลังจากประกาศผลการดำเนินงานประจำไตรมาส 3 กำไรสุทธิปรับตัวขึ้น 492.54% ซึ่งผลการดำเนินงานเพิ่มขึ้นเนื่องจากรายได้จากการขายไตรมาส 3/2563 อยู่ที่ 2,367.16 ล้านบาท จากช่วงเดียวกันของปีก่อน 1,883.57 ล้านบาท และรายได้ค่าบริการห้องเย็นไตรมาส3/2563 อยู่ที่ 3.60 ล้านบาท เพิ่มขึ้นจากช่วงเดียวกันของปีก่อนอยู่ที่ 2.77 ล้านบาท
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ฯแนะ”ซื้อ”หุ้นบมจ.เอเชี่ยนซี คอร์ปอเรชั่น (ASIAN) กำไรบริษัทปีนี้ยังเป็นระดับสูงสุดนับตั้งแต่ก่อตั้ง ผลประกอบการ 9 เดือน มีกำไรสุทธิ 697 ล้านบาท สูงกว่าระดับสูงสุดในปี 2560 ที่มีกำไรสุทธิ 418 ล้านบาทอย่างมีนัยสำคัญ ซึ่งที่จริงนับตั้งแต่ประกาศผลประกอบการไตรมาส 2 ก็มีกำไรทำสถิติใหม่แล้ว และแนวโน้มไตรมาส 4 คาดว่ายังทรงตัวในระดับสูงได้ต่อเนื่อง แม้ว่าก่อนหน้านี้ราคาจะมีช่วงขึ้นไปใกล้ราคาพื้นฐานที่ 15.54 บาทแล้ว แต่ล่าสุดราคาที่ปรับตัวลงมาเมื่อวาน ทำให้กลับมามีส่วนเพิ่มอีก 33.9% ยังคงแนะนำซื้อเช่นเดิม โดยราคาพื้นฐานอ้างอิงกับ PE เพียง 12 เท่า
โดยกำไรไตรมาส 3/63 อยู่ที่ +202.2 ล้านบาทใกล้เคียงกับที่คาดไว้ที่ +199.3 ล้านบาท +512.1% จากช่วงเดียวกันเมื่อปีก่อน และ -32.6% จากไตรมาสก่อน การเพิ่มจากช่วงเดียวกันเมื่อปีก่อน มาจากฐานต่ำในปีก่อน ส่วนการลดลงจากไตรมาสก่อน มาจากไตรมาสก่อนมีกำไร FX จากการเปลี่ยนนโยบายที่สูงถึง 74 ล้านบาท
ทั้งนี้ ผลประกอบการที่ยังทรงตัวสูงต่อเนื่อง สาเหตุหลักมาจากธุรกิจอาหารแช่งแข็งยังฟื้นตัวต่อเนื่องจากไตรมาสก่อนจากการปรับ Product Mix ส่วนอาหารสัตว์เลี้ยงยังคงดีต่อเนื่อง และธุรกิจอาหารสัตว์น้ำทยอยกลับมาดี ซึ่งในไตรมาสนี้มีขาดทุนจาก FX อีกประมาณ 15 ล้านบาท รวมถึงการตั้งค่าใช้จ่ายพนักงาน หากไม่รวมค่าใช้จ่ายพิเศษดังกล่าวแล้ว ผลประกอบการดีกว่าที่คาดไว้พอควร
 
 